
Vasmag telítődésének vizsgálata közös módusú fojtóban

Kulcsszavak: közös módusú fojtó, mágneses szuszceptibilitás, mágneses telítődés, rádiófrekvencia
Az elektronikai eszközök széleskörű elterjedése kiemelt fontosságúvá teszi az elektromágneses kompatibilitás kutatását. Az elektromágneses kompatibilitás azt jellemzi, hogy egy rendszer képes-e megfelelően működni a környezetében, vagyis a hasznos jelek összeférnek a rendszert érő zajokkal. Ezen a téren kritikus áramköri elem a közös módusú fojtó, amely két csatolt tekercsből áll egy közös vasmagon.
Ezek az szűrők magas impedanciát mutatnak a közös módusú jelekkel szemben, miközben minimális csillapítással engedik át a működés szempontjából hasznos differenciális módusú jeleket. A közös módusú fojtó hatékonysága nagyban függ a zaj frekvenciatartományától, és a vasmag anyagának tulajdonságaitól.
A közös módusú fojtók viselkedésének pontos megértése kiemelten fontos, mégis a mágneses anyag tulajdonságain, valamint a nemlineáris mágneses effektusokon keresztül történő vizsgálata kevésbé kutatott terület. Az irodalomból ismert és alkalmazott modellek, amelyek a fojtók viselkedését demonstrálják, RLC körökre építenek, ám ezek figyelmen kívül hagyják a mágneses anyag mögött álló fizikai hátteret. Ezek a megközelítések nem mindig alkalmazhatók, különösen akkor nem, amikor a mágneses anyag telítődik a fojtó használata során, például erősáramú hálózatok közelében.
Munkám során egy az iparban széles körben használt közös módusú fojtó térfüggő, rádiófrekevenciás impedancia karakterisztikáját vizsgáltam vektor hálózatanalizátor segítségével. Célom egy olyan modell felállítása és megértése volt, amely a Debye-típusú mágneses relaxációt veszi alapul. Ehhez egy gyakorlati alkalmazáshoz hasonló jelenséget vizsgáltam, amikor is a közös módusú fojtót DC árammal előfeszítve működtetjük így imitálva a szórt mágneses tér jelenlétét. Ezt az esetet összehasonlítottam a szűrő azon viselkedésével, amelyet akkor mutat, amikor külső mágneses tér hatására telítődik a benne található mágneses anyag. Az általam felállított modell figyelembe veszi a mágneses anyag frekvenciafüggő viselkedését, és segítségével meghatározhatóak az anyagot jellemző mágneses szuszceptibilitás paraméterei.
Az egyik legfontosabb eredményem az, hogy telítés esetén a fojtó impedanciájának csúcsértéke nem csak eltolódik, hanem a nagysága is megnő, jóval az eredeti érték fölé. A jelenséget csak a vasmag fizikai paramétereinek megváltozásával lehet magyarázni. Ez felfedezés fontos támpontot tud adni a közös módusó fojtók szimulációjához, használatához, és túllép a jelenlegi, fizikai képet nélkülöző RLC modelleken.



